România are, de câteva zile, printre cele mai mari prețuri ale electricității din Europa, mult mai mari decât țările dezvoltare din Vest și de peste 10 ori mai mari, spre exemplu, decât cel din Scandinavia. Potrivit datelor furnizate de Euenergy.live, azi, prețul mediu de piață al electricității din România este de 96 euro/MWh.
Potrivit Economedia, prețuri mai ridicate decât noi sunt în Croația și Slovenia, cu 99, respectiv 103 euro/MWh. România practică același preț de piață ca grecii și bulgarii. În tot restul Europei, însă, tarifele la energie sunt mai mici. Francezii, spre exemplu, una dintre marile forțe industriale ale UE – adică și cu un consum de energie pe măsură, au un preț al energiei de 42 de euro/MWh, de peste două ori mai puțin ca în România.
Fiind cea mai scumpă țară din regiune, este normal și că suntem net importatori. Din rezultatele oferite de OPCOM, operatorul pieței de energie din România, aproape pe fiecare interval orar, importăm electricitate și din Ungaria, și din Bulgaria, țările cu care avem piața cuplată, arată sursa citată.
În ultima săptămână a crescut ponderea producției de electricitate din cărbune și din gaz. Complexul Energetic Oltenia a reintrat în piață și produce în prezent peste 800 MWh, de două ori mai mult ca săptămâna trecută. Și termocentralele pe gaz au urcat până la peste 600 MWh, de la 300 MWh, săptămâna trecută. Producția de energie în termocentrale este cea mai scumpă dintre toate energiile. Spre comparație, țările din vestul Europei au beneficiat de aport mare de regenerabile, eoliene și vânt, care sunt cele mai ieftine. Deși în Scandinavia energia eoliană este predominantă, de pildă, aceste țări practicând și cele mai joase tarife, în România, în săptămâna în curs, fotovoltaicele și eolienele nu au produs atât de mult ca, spre exemplu, săptămâna trecută. Pondere mai mică de regenerabile în piață înseamnă prețuri mai mari și importuri, punctează Economedia.
Consumul național de energie al României se păstrează la niveluri reduse – 6.000 de MWh, în timp ce producția este încă și mai mică, 5.500 MWh. Cumulare, aportul eolian plus fotovoltaic produc doar circa 1.000 MWh.